khistorydata/jeongjo-sjw-relations huggingface dataset:
정조 10년
執義李思祚疏曰。伏以。臣之自來情勢。聖鑑已俯燭矣。臺端一步。鐵限在前。而至於懲討一事。秉彝不泯。則豈可以私義之難冒。有所逡巡於公議之共誅也哉。噫嘻。痛矣。今番獄事之玩愒緩忽。誠一變怪。首尾已閱於三朔。逮捕殆過於十人。凶書旣得其眞贓。與受亦知其明白。則端緖由是而可覈。根柢由是而可拔。窩窟由是而可破。一日二日。不思窮覈之道。乍行乍輟。未免彌縫之歸。凶魁竟至徑斃。徒黨竝止酌配。聖念雖慮於蔓延。獄體終失於輕遽。元惡未得。豈可謂之窮治。究覈莫竟。烏得免於失實。噫。按獄輕重。專在委官。則三司峻發。可見公憤。豈以位在大官。曲加參恕。輿論未伸。敦召自如。臣誠不能無憾於我殿下包容之太過也。伏願亟允合辭之請。使獄體重而公法行焉。德夏雖斃。而德夏之家人尙多。守敬伏法。而守敬之同黨俱在。則嚴覈之道。不患無階。竝收酌處之命。卽令王府。更加訊鞫。鉤得凶書之所自出。盤詰凶言之所煽動。以爲蕩掃窩穴。斬除草根之道。斷不可已也。臣於昨春待罪憲職。逆恭逆瑮逆福之獄。終始參見。而當問不問。宜逮不逮。獄情疎虞。輿憤益激。其不能碎首沬血。感回天聽。是固群下不誠之罪。臣實至今痛恨而抑塞者也。今又復踵前失。失之太緩。誠不知伏莽之凶。伺釁之徒。闖發於何時何處。思之及此。寧不心寒而骨驚哉。臣且伏見臺啓新發者。則只論按獄之諸臣。不及參鞫之諸臺。臣誠莫曉其所以也。夫按獄之體。委官主其事。臺臣主其論。獄情苟有所失。臺論宜有爭執。而前後參鞫諸臺。一味伈泄。謾不可否。終欠寧激之義。末後兩臺議啓之時。無所爭難。收殺之後。始乃自引。不可以已遞而毋論。臣謂前後參鞫諸臺。竝施譴削之典。宜矣。答曰。省疏具悉。首陳事。前批已言之。前後參鞫諸臺事。鞫事未究竟之前。豈有爭執之可言。已究竟之後。亦已登時聯箚。爾雖欲急於吹覓。何爲此不誠之說乎。爾其勿辭。
정조 10년
丙午二月十三日卯時。上御重熙堂。左承旨入侍時。左承旨徐鼎修。假注書金祖淳。記事官金鳳顯李崑秀。以次進伏。上曰。兵曹判書入侍。賤臣承命出。與徐有隣偕入進伏。有隣曰。頃因訓鍊僉正李潤集所懷。楸子島別將變通事批旨。有令兵曹。以有根着伶俐解事人差送事。嚴飭諸道之命。旋因全羅監司異國船漂到時。本島別將及地方官請罪狀啓。特下傳敎。如有募民峙穀之道。島將陞作實別將。似合事宜。令廟堂。論理草記稟處事。命下矣。本島以彈丸小島。處於大洋。庶孽之竄配居多。漂船之來泊頻仍。防守之道。檢察之方。不輕而重。則本郡將校差遣。事面極涉苟簡。及今變通。在所不已。而若欲置實別將。略備官長體貌。則地方之爲幾何。其他設倉募民之道。不可不詳探後擧行。分付道臣。別遣摘奸。利害便否。論理狀聞後。更爲稟處。何如。上曰。依爲之。出擧條以金吾堂上削黜傳旨。命書傳敎曰。削黜過矣。譴罷足矣。臺啓之從施。卽尊國體。重臺閣。此傳旨分揀。命書傳敎曰。朝參日百官所懷回啓。已令來會廟堂爲之。待有司堂上啓下後。當擧行。其中只令收議者。不必來會廟堂爲之。皆令今明內草記事。分付。命書傳敎曰。大臣處置事。當日爲之。命書傳敎曰。聲罪至嚴。公議不可不伸。閱獄失實。流弊不可不念。原其本心。寧或泛忽。而畢竟僨誤。咎將誰執。左議政洪樂性免相。命書傳敎曰。卜相前單封入。命書傳敎曰。卜相前單。旣命封入。政官牌招。開政下批。仍命退。諸臣以次退出。
정조 10년
丙午二月十三日辰時。上御重熙堂。同副承旨與訓鍊大將入侍時。同副承旨李敬一。假注書金祖淳。記注官承膺祚。記事官金鳳顯。訓鍊大將具善復。以次進伏。上曰。訓將進前。上曰。所愼近復如何。善復曰。今則少得差勝矣。上曰。獄體之顚倒。左相安得辭其責乎。善復曰。然矣。獄體。委官爲主。按獄之失。委官何可免也。時壯勇尉方較藝於庭。上曰。木長槍。亦有用處乎。善復曰。臨陣輪動。足制戰馬之馳突。亦不可廢棄矣。上曰。黑山島漂胡事。卿聞之否。交隣國之義姑捨。惟彼萬死餘喘。來圖生路。理宜極救慰護。哀矜惻傷之不暇。乃反迫逐。使不得近島止泊。彼雖緣主客之勢。敢怒而不敢言。以我國人心。當謂如何耶。善復曰。臣亦聞此。不覺驚駭矣。上曰。卿之拜工判。凡幾次。善復曰。四度矣。善復曰。以本局物力之設屯補用之意。臣年前陳疏蒙允。廣加採探。則梁山地。有無主陳荒處。可作百餘石田畓。而土民亦願築洑作畓云。故定將校下送。始役過半。而掘土灌漑之役。似不無力綿之歎。依堤堰司例。自本道監營。各別顧助。使之完役。則非但爲軍需補益。爲民蒙利。實其大矣。惶恐敢達。上曰。依爲之。出擧條記事官李崑秀尹行任。左承旨徐鼎修。左副承旨趙衍德。追入進伏。上曰。工判退去。命書傳敎曰。雖已賜批。宜令一伸廉隅。右副承旨徐有成許遞。今日政。以在京無故人差出。待下批。牌招察任。又命書傳敎曰。大臣請譴。事體何如。昨日之啓。如不出於應文塞責。則無論停連。待漏詣臺可也。無故行公者。今日皆呈告。政院至請牌招。欠誠之失。諸臺烏得辭其責。今日呈告臺諫。一倂爲先從重推考。上曰。大司成前望單子入之。出榻敎命書傳敎曰。曲諒宜無異同。都承旨沈豐之許遞。今日政差出。又命書傳敎曰。未下直守令。明日辭朝。又命書傳敎曰。觀此忠淸假都事狀本。道伯遭故。都事受由。判官亦受由。以定山縣監。假都事替行云。本道事。誠可悶。忠淸監司之代。今日政。各別擇差。待下批。當日辭朝。都事車亨衢。判官洪景厚竝改差。今日政。亦爲擇差。待下批當日辭朝。命書傳敎曰。錦伯之代。不可不另擇下送。承旨中。勿拘擬入。命退。諸臣以次退出。
정조 10년
丙午二月十三日申時。上御重熙堂。都承旨入侍時。行都承旨金尙集。記事官尹行任金鳳顯李崑秀。以次進伏訖。上曰。羹墻錄題目。何以則爲好耶。待大臣還第。就議完定。且抄錄中。分書出處。如誌狀行錄及公私文字似好。若不書之。則後人必認以爲今日諸臣所撰。此亦就議大臣後稟定。可也。今日欲出監印堂上。雖明日入印。未爲不可。且或有疎漏處。諸堂更加輪看校正。而諸大臣則似難輪回看閱矣。仍命出初本。敎曰。凡例。首書先考列朝誌狀云云。先考二字。似近嫌文。此則改之爲好。且肅廟朝聖學。卓越千古。而今此所抄。不過一條。恐多闕遺。此亦更考。添入好矣。尙集曰。肅廟朝謨訓。臣抄出而寶鑑中。別無更考者矣。上曰。左承旨同副承旨入侍。鳳顯承命出。與左承旨徐鼎修。同副承旨李敬一偕入進伏。上命敬一。書傳敎曰。羹墻錄印役將始。纂輯堂上中。都承旨金尙集。前參判尹蓍東。監印堂上差下。郞廳中。前司諫安廷鉉。監印郞廳差下。使之專意監董。校正本中。字句釐改處。監印堂郞廳。兼管校正之役。着意擧行。至於寫本割付。印本校準。一依御製校正例。令內閣。眼同擧行。命書領議政鄭存謙敦諭曰。重卜于卿。意豈徒爾。卿以恬雅之操。就閒一念。每在釋負。在曩時則許副。在今日則復畀。非予曲諒。前後有殊而然也。見今揆地一空。原任無故者。獨有卿一人。蓋以領府。老且病。三判府聯章請譴。前左揆。又蒼黃去國矣。然吾之相。舍卿伊誰。噫。今日朝象不諗。以爲如何。比卿在秉軸時。亦不翅落下幾層世道。而昔之泮渙者。今焉潰裂。民志而昔之淆漓者。今焉板蕩。彌綸承佐。此時爲急。中朝環顧。茫無涯畔。今玆新命。一則相國事。二則相國事。予未暇爲卿地。向所謂非予曲諒前後有殊志。政道是耳。卿若公耳忘私。幡然之擧。豈竢終日。日次體予由中之言。卽起簉朝康濟時艱事。入侍承旨。敦諭于領議政。仍命退。諸臣以次退出。
정조 10년
行都承旨金尙集坐。左承旨權坐直。右承旨徐龍輔坐。左副承旨趙衍德坐直。右副承旨李益烍未肅拜。同副承旨李敬一坐。注書尹行任仕金孝建仕直。事變假注書李儒修仕。
정조 10년
李敬一啓曰。吏曹參判李秉模陳疏到院。而原疏纔已退却矣。屢度催促。懸牌闕外。終不膺命。事體所在。誠極未安。推考警責。何如。傳曰。允。
정조 10년
李敬一啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
李敬一啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于金尙集曰。守令留待。
정조 10년
傳于金尙集曰。忠淸監司留待。
정조 10년
備忘記。忠淸監司金光默下直。長弓一張。長箭一部賜給。
정조 10년
傳于李敬一曰。都承旨入侍。
정조 10년
以全羅監司啓本。前光陽縣監金光運査啓事。傳于金尙集曰。近來飭令稍弛。貪風愈甚。遠外風聞。雖難盡信。不炊之竈。郍從生煙。特敎行査。事體自別。爲道臣者。理宜除尋常嚴覈。以副朝家懲蕘之本意。而觀此査啓。特一對辦之爰辭。乃反極力立幟。雖使金光運。自明其說。無以加此。此道伯。每當按査。輒皆扶彼而抑此。設令事實信然。終欠道臣守法之體。然自朝家。豈可勒加勘斷。臺臣體重。雖難緘問。其傳說之爽誤與否。一欲知其委折。前正言李羽晉處。以此査啓措語。自政院問啓。
정조 10년
金尙集啓曰。近來飭令稍弛。貪風愈甚。遠外風聞。雖難盡信。不炊之竈。郍從生煙。特敎行査。事體自別。爲道臣者。理宜除尋常嚴覈。以副朝家懲蕘之本意。而觀此査啓。特一對辦之爰辭。乃反極力立幟。雖使金光運。自明其說。無以加此。此道伯。每當按査。輒皆扶彼而抑此。設令事實信然。終欠道臣守法之體。然自朝家。豈可勒加勘斷。臺臣體重。雖難緘問。其傳說之爽誤與否。一欲知其委折。前正言李羽晉處。以此査啓措語。自政院問啓事。命下矣。問于前正言李羽晉處。則以爲臣之待罪諫職也。仄聞前光陽縣監金光運。有許多不法之狀。心竊駭痛。廣加探問。則本邑民人。謂以光運在任時。還起稅五結。則不入槪狀。潛歸私橐。戶籍人口米。則每戶加斂。取用百石。闔境呼冤。至欲上言。面里任掌輩。立證上來。久留京中。末乃爲人所勸解而還去云。前後所聞。大抵相符。至於恣斫禁松一節。尤爲狼藉難掩。蓋光運家。在於本道長興地。故多伐家材。以船輸去。間又發賣於該縣鐵店。南來之人。指爲變怪。喧傳都下。莫不唾罵。臣雖未目見。臺閣論事。許以風聞。則傳聞之藉藉。莫過於此。故果以嚴査重勘。有所發啓矣。道臣査啓。旣多逕庭。臣所論列。歸之爽誤。致有問啓之命。惶恧之極。不知所出。所聞委折。不過如是云矣。敢啓。傳曰。知道。觀此對辭。不可但謂之過去風傳。近來媕婀成風。墨倅恣橫。朝家旣知其似此疑似之跡。實無別般査究。何以懲後而戢他。問啓之命。出於審愼之意。到今果不爽所料。然則道伯之護短。難免其責。査官之容私。亦宜有罰。該監司爲先從重推考。査官令該府拿問重勘査事。更令該府。嚴飭該道。別定剛明官。道伯眼同。會査狀聞。金光運保放。待査啓來到。還囚取招。可也。
정조 10년
傳于李敬一曰。召對爲之。
정조 10년
金尙集啓曰。吏曹參判李秉模陳疏到院。而原疏纔已退却矣。屢度催促。懸牌闕外。終不膺命。事體所在。誠極未安。推考警責。何如。傳曰。旣無可言之情勢。又無難進之處義。而忽地懸牌。萬萬怪駭。若此則俄者飭敎。聽若尋常。此啓辭勿施。禁推傳旨。卽爲捧入。辭疏還給。雖無亞銓。豈可不得行政。判書參議。申飭承膺。可也。
정조 10년
以李秉模禁推傳旨。傳于李敬一曰。旣示飭意。特爲分揀。更卽牌招。同參政事。違牌。勿爲呼望。
정조 10년
權啓曰。卽者禮曹郞廳來言。明日宗廟永禧殿景慕宮春奉審修改。本曹堂上。當爲分進。而判書金履素。身病猝重。參判趙時偉未肅拜。無以推移進參云。判書參判。竝卽牌招。何如。傳曰。許遞。今日政。以在京無故人差出。
정조 10년
權。以戶曹言啓曰。明日宗廟景慕宮春奉審有頉處修改時。本曹堂上。當爲進參。而判書未差。參議李鼎揆在外。無以推移進去。令政院。稟旨變通。何如。傳曰。允。
정조 10년
權啓曰。因戶曹草記。明日宗廟景慕宮春奉審有頉處修改時。本曹堂上。當爲進參。而判書未差。參議李鼎揆在外。無以推移進去。令政院稟旨變通事。允下矣。判書旣有姑勿出代之命。在外參議。合有變通之道。何以爲之。敢稟。傳曰。許遞。今日政差出。待下批牌招。
정조 10년
權啓曰。右副承旨趙衍德。今方入侍。臣吏兵批兼進之意。敢啓。傳曰。知道。
정조 10년
有政。吏批。判書金魯鎭式暇。參判李秉模進。參議趙鼎鎭進。右承旨徐龍輔進。以李益烍爲承旨。李晴爲校理。李庚運爲副修撰。金宇鎭爲戶曹參議。李在協爲禮曹判書。沈豐之爲禮曹參判。
정조 10년
兵批。判書徐有隣藥院進。參判蔡弘履差祭。參議趙興鎭病。參知洪周萬入直進。右承旨徐龍輔進。副司直單徐有成徐鼎修李鼎揆。
정조 10년
傳于趙衍德曰。京畿監司明日入侍。
정조 10년
以平安監司狀啓。漂民回咨文。入送鳳城事。傳于趙衍德曰。邊情關係何如。而此雖尋常狀啓。四日始到院。稽忽極矣。該監司推考。此後申飭事。行會。
정조 10년
趙衍德。以兵曹言啓曰。今春等習角時。內吹兼內吹等處。依啓下別單。木綿分等施賞之意。敢啓。傳曰。知道。
정조 10년
李益烍。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
李益烍。以訓鍊都監言啓曰。本局兼內吹。今春等習角賞格。依啓下單子。木綿四十八疋。分等施賞之意。敢啓。傳曰。知道。
정조 10년
李益烍。以禁衛營言啓曰。本營兼內吹。今春等習角賞格。依啓下單子。木綿四十八疋。分等施賞之意。敢啓。傳曰。知道。
정조 10년
趙衍德。以御營廳言啓曰。本廳兼內吹。今春等習角賞格。依啓下單子。木綿四十七疋。分等施賞之意。敢啓。傳曰。知道。
정조 10년
趙衍德。以義禁府言啓曰。時囚罪人金光運保放事。命下矣。金光運保放之意。敢啓。傳曰。知道。
정조 10년
趙衍德。以刑曹言啓曰。因義禁府啓辭。謀逆同參罪人漢敬泰守籍沒家産事。命下矣。罪人漢敬泰守奴婢。令京兆考出帳籍。分付五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 10년
副校理鄭大容。修撰李尙度等。聯名箚曰。伏以。大司諫朴天行。司諫李濟萬。持平宋煥德等。以臣等俱以無似。忝叨匪據。方當鞫事纔了。大論新發。固宜鎭日詣臺。仰冀孚格。而適因病故之難强。不免呈告而占便。伏地惶隕。譴何是俟。朝伏見傳敎下者。辭旨鄭重。旣責以欠誠。聖度寬大。只施以問備。臣等聚首慙恧。惶汗浹背。臣等不誠之責。溺職之罪。何敢自解於聖敎之下乎。臣等宜卽引避。而旣已傳啓之故。今始來避。所失尤大。以此以彼。豈敢一刻冒據於臺次乎。竝引嫌而退。掌令洪樂恒。以臣人器言議。固不合於淸朝耳目之任。而千萬不自意。柏府除名。忽下於推鞫纔撤之際。義重沐浴。章皇出肅。故紙新啓。纔已隨參。而至於委官臣洪樂性。則與臣爲同堂之親。發啓之時。旣不得同參。則今日亦不可循例詣臺者此也。前後諸臣之如此情勢。均蒙體諒。故臣亦果爲呈告矣。卽伏見請牌之批。責敎截嚴。繼有重推之命。臣滿心惶懍。無地自容。以此以彼。臣何敢一刻晏然於臺次乎。引嫌而退。發啓未幾。同時告病。事涉不誠。勢難在職。請大司諫朴天行。司諫李濟萬。持平宋煥德。竝遞差。親嫌不參。亦有近例。揆以處義。有難仍冒。請掌令洪樂恒遽差。取進止。答曰。省箚具悉。處置事。依施。
정조 10년
行大司憲嚴璹疏曰。伏以。臣於月初。侍衛之班。失汗過多。兼觸風寒。仍得類中之病。神精昏瞀。言語艱澁。多試藥餌。未見效應。宛轉床笫。作一癃癈之人。摠府鞶褫。旣出曲諒之聖恩。臣方感激洪造。跧伏調息矣。憲長新命。忽下於此際。義急沐浴。事當竭蹶。而目下病勢。萬無蠢動之望。天牌儼臨。未免坐違。惶懍震越。實不知措躬之所也。伏乞聖慈。俯賜矜諒。亟遞臣職。仍治臣罪。以安賤分。以肅朝綱焉。人心日陷。庶孽層生。窮凶情節。至於今番而極矣。獄情嚴秘。莫知端倪。今者三司之箚啓出。而始乃略得其梗槪。凶書之傳授。旣有其人眞贓之綻露。又無餘蘊。而數三朔究治。終未免於玩愒。十餘人逮捕。亦不得其根柢。以至凶魁徑斃。未施顯戮。徒黨不究。遽命酌配。獄體之疎漏。輿情之憤鬱。當如何哉。按獄之責。專在委官。而鉤覈不明。議啓太遽。急急奉承。草草了當。其爲壞鞫體而咈公議者。大矣。三司請罪之擧。烏可已乎。伏願亟允其請焉。噫嘻。痛矣。德相逆節已露之後。凡有秉彝者。孰敢顧問。而惟彼德夏。肆然無忌。綢繆往來之狀。已合萬戮。而舊惡未悛。逆腸難化。潛授凶書。誑惑愚俗。欲以售煽亂造變之計。究厥情迹。萬萬陰慘。端緖明白。猶且抵賴。終作戴頭之鬼。到今當施之律。惟在於孥戮。而乃以追施之有禁。不賜臺啓之允從。逆有大小之別。刑有輕重之時。窮凶如德夏。而生不得施刑。死又逭當律。則其可謂國有治逆之法乎。且德賊雖斃。其凶書授受之際。同參徒黨。尙多其類。窮覈根因。打破窩窟之道。只在此輩。而或放或配。殆若漫漶彌縫者然。聖念雖出於好生。輿憤益激於失刑。臣謂載質等諸囚。一依臺請。嚴鞫得情。斷不可已也。嗚呼。惟我聖上。每當治獄之際。務主寬緩。曲加涵貸。將使化赤子於龍蛇。懷好音於鴟鴞。而惟彼凶徒逆醜。終不革心改面。前和後應。無所懲畏。種下生種。一串相連。鞫獄之起。無歲無之。此豈古聖上刑期無刑之意乎。其所以仁以化之者。適足以養其亂。伏願赫然奮勵。廓揮乾斷。前後臺啓中諸賊。亟施當行之律。以盡生道殺人之義焉。答曰。省疏具悉。所陳。近日悉諭諸批。卿其勿辭。調理行公。
정조 10년
忠淸監司金光默疏曰。伏以。臣於嚮日。再叨薇垣。屢參鞫坐。目見凶書之眞贓狼藉。賊醜之與受分明。而諸囚凶頑。終如抵賴。端緖莫究。根柢自在。盤覈之未能盡分。參獄諸臣。何敢辭其罪乎。纔聞諸凶。俱以酌處。獄事遽又收殺。則臣於此。憂憤痛惋。有倍恒情。果然司直之地。聲罪至嚴。論勘至重。乃以一體伈俔。謾不可否爲言。臣誠慙悚懍蹙。求死不得。鞫獄事體。何等至嚴。臺官責任。何等至重。而如臣庸陋。尸居其官。謾視疎漏。未有爭論。終使獄情失實。國憂無窮。顧其罪。不但爲一時溺職而已。臺臣譴削之請。猶屬末勘。誅罰之加。惟朝夕是竢。迺於千萬意慮之外。纔承銀臺寵除之命。旋叨湖藩簡畀之隆。臣始而驚惑。終焉悶蹙。殆不知所以自措也。臣之目下情地。旣無一分冒進之勢。則人器之不稱。才具之難强。初非可論者。而見今道臣遭憂。營務孔棘。替代之不容少緩。宜蒙聖明之下燭。玆敢忙投短章。仰暴危懇。伏乞聖慈。亟賜處分。遞臣旬宣之職。以幸國事。勘臣辜犯之重。以伸臺議。不勝幸甚。答曰。省疏具悉。卿其勿辭。速往欽哉。
정조 10년
掌令李錫夏疏曰。伏以。臣在鄕而館銜之榮誥遠辱。歸家而掌憲之新除又降。華貫迭縻於數日。寵渥偏隆於一身。驚惶感結。莫省攸措。在臣義分。宜卽竭蹶。而第臣。曩滯楸鄕。重患寒感。及歸私次。觸風添祟。纔捨鞍馬。委頓床笫奔走供職。實無其望。玆不得不疾聲號籲於仁覆之天。伏乞俯賜鑑諒。亟削臣所帶之職。仍治臣瀆擾之罪。以安私分。以肅朝綱焉。臣方乞遞。何敢贅他。而事在目下。不容泯默。敢此附陳之。噫嘻。痛矣。觀今世界。王綱隳矣。民彝斁矣。千變萬怪。疊見層出。舊賊新逆。愈出愈惜。式至于今番鞫事。鞫事嚴秘。雖不得其詳。而試以朝紙之所頒布。諸臣之所已言者觀之。可見其陰圖逆節之窮凶絶悖矣。其於按治之際。政宜痛破窩窟。永絶亂本。而草率訊問。只及於鋤棘之輩。徑先酌處。徒至於刑配而止。揆以獄體。寧不痛惋。惟我殿下。每當治獄。輒務從輕。雖出於好生之德。鎭安之念。而禽獸不可以終化。呴濡適足以養禍。由是而亂逆。有層生之變。人心無底定之期。以殿下之明。獨不念及於此乎。今其諸逆雖有徑斃。而支屬尙存。雖或正法。而徒黨自在。一一刑訊。節節究覈。鋤拔根柢。杜絶禍源。顧不容少緩。伏願更加三思。亟允諸啓。可孥者孥之。當訊者訊之。使獄體嚴而王章伸焉。至若按獄之臣。自犯僨誤之過。司直之地。可見公共之論。而猶且寬容。終靳允兪。雍容辭敎。止於解免。有若原情恕罪者然。臣於是。不能無憾焉。噫。身居體國之地。擔着治逆之任。是何等事。而率爾收殺。遽然論啓。是何等擧措。大臣固不可不敬禮。而禍在難恕。事係無前。豈可以伈泄着過一例含容乎。亦願亟賜開納。俾存公議焉。疏曰。省疏具悉。憲長批已悉諭。爾其勿辭察職。
정조 10년
敎忠淸監司金光默書。王若曰。國內分八路屛翰。實難其人。湖西爲兩南要衝。尤重斯任。肆頒綸綍之號。庸侈旌鉞之榮。惟卿。坦乎異流俗規模。儼然有故家風采。通才敏識。辨百務於雍容談笑之間。宿望弘猷。措一身於喜怒怨謗之外。莅鷄林而威惠俱著。尙有去後之思。長薇垣而風裁可觀。咸推朝右之望。居然年華之遲暮。久矣宦跡之差池。惟其歷試旣多。知最深於邇列。常謂才器兼備。宜一畀於重藩。顧玆沿湖一方。實我近畿重鎭。原田陂澤之膴膴。譬則中國之荊揚。庠序絃誦之洋洋。允矣東邦之齊魯。衣冠世族之咸萃。郍免豪右武斷之風。詞訟奸究之滋繁。莫聞循良撫摩之化。伊近歲詿俗之易動。以致刑獄之屢興。顧今日大化之咸容。惟在寬猛之互濟。重以年歲之饑饉。甚矣一路之凋殘。停逋之令雖頒。實惠未究於下戶。査陳之政久廢。宿弊漸滋於諸州。嗟溝壑袵席之分。亶係二千石賢否。體廈氊宵旰之思。宜重五十郡藩宣。玆授卿以忠淸道觀察使兼兵馬水軍節度使巡察使公山都護府使。卿其克副委毗之心。益恢澄淸之志。鳴鴈之春方屆。念九重省耕之謨。負龜之刻猶存。想乃祖均稅之績。化頑迷而期以一變。必懋德意之誕敷。抑豪强而先斯四窮。克思惠化之旁布。黜陟明而列郡振肅。剸理優而闔境淸寧。凡厥稟裁。厥有彝憲。於戱。行且召耳。往其欽哉。惟公平可以服人。惟寬簡可以御衆。京關遠矣。應勞危樓之北望。湖山晏如。庶寬丙枕之南顧。故玆敎示。想宜知悉。修撰李尙度製進
정조 10년
丙午二月十四日午時。上御重熙堂。補土堂上入侍時。同副承旨李敬一。記事官金孝健金鳳顯尹行任。禮曹參判李文源。以次進伏訖。上曰。英陵補土。以今月二十七日。來月初八日捐吉。當從何日始役。可得宜乎。文源曰。地師具聖元昨日還來。而陵官言內。二月內始役爲好云。上曰。以今月二十七日始役。似好矣。文源曰。英陵補土時。別看役前五衛將鄭道弘。軍器僉正沈寬鎭。領役裨將訓鍊都監敎鍊官張泳。御營廳敎鍊官王漢佐。守禦廳敎鍊官趙時恭。摠戎廳軍官卞世義李郁金義淳。今方率去本邑將校。自昨冬運石時。効力不少。其中首將校。以牌將。一體使役。恐合事宜。敢此仰達矣。上曰。依爲之。出擧條命書傳敎曰。英陵補土始役吉日。聞今二十七日最吉。而以陵幸相値。不得循例草記云。莫重之事。豈可退行。以二十七日始役。祭文當親撰。以補土堂上李文源。仍差獻官。諸執事勿以守令塡差。京差官員中差定。卽以此意。分付該曹該道。補土堂上具善復。待還宮辭朝進去事。一體分付。命書榻敎曰。摠管李文源許遞。令該曹口傳擇差。仍爲守宮。命退。諸臣以次退出。
정조 10년
丙午二月十四日申時。上御重熙堂。右副承旨入侍時。右副承旨趙衍德。記事官金孝建金鳳顯李崑秀。以次進伏訖。上曰。政官入來乎。衍德曰。未及入來矣。上曰。牌去來催促。賤臣承命出傳。命書傳敎曰。館吏輩。視兼史蔑如。入侍命下之後。不卽知委。上番兼春秋。晩時追入。紀綱所在。萬萬駭然。藝文館首吏及當該下吏。令攸司嚴加決杖囚禁。稍待館規復舊後放送。命退。承史以次退出。
정조 10년
丙午二月十四日三更二點。上御重熙堂。左承旨入侍時。左承旨權。記事官金孝建。記注官承膺祚。記事官金鳳顯。以次進伏訖。上命書傳敎曰。宮闈令。所任至重。渠輩職當畏愼塡差。而觀此祭報府。皆是苟充。承傳色中官罷職。掌務中官馱去。此後。自內侍府。列書受點差送事。分付。又命書傳敎曰。在外及未肅拜玉堂許遞。明日政差出。又命書傳敎曰。許多窠闕。無端留窠。事體極爲未安。守令適又有窠。政官待明朝牌招開政。又命書傳敎曰。傳香承旨馳詣宗廟永寧殿永禧殿景慕宮。奉審摘奸以來。又命書傳敎曰。臺言不誠極矣。一遞廉防伸矣。明日修改時刻差早。特命牌招。使之留門肅謝。無端違牌。致煩深夜酬應。分義所在。焉敢乃爾。禮曹參判沈豐之爲先從重推考。更卽牌招。此留門。使之入來肅命。又命書傳敎曰。今聞該曹言。老職加資。只憑狀啓。啓下官敎。直爲安寶成給云。此必因循謬例。老職。視納粟活人。事體稍重。而頒資之一爲一否。事甚無義。此後老職加資單子。依他例下批事。定式施行。又命書傳敎曰。右承旨馳詣弘陵。奉審摘奸。局內諸陵。一體奉審以來。又命書傳敎曰。政官牌招開政。待試所出榜。亞三銓一體牌招違牌。已有勿呼望之命。傳旨亦勿捧入。又命書傳敎曰。左承旨許遞。前望單子入之。待下批牌招察任。又命書榻敎曰。新除授禮曹堂上牌招察任。又命書傳敎曰。今觀箕伯狀辭。博川燼燒民戶。至於二百九戶之多。人物幸免傷損。而許多民人之方春失所。萬萬矜慘。豈可只給循例恤典。依年前平壤咸興已例。別給會付穀。今年則戶數比年前差多。諸般身役蠲減。仍令道伯。嚴飭守宰。各別顧助。續卽奠接。使一夫一婦。毋或有失所之歎。擧行勤慢。豈無考察之擧。竝以此意。令廟堂。嚴飭行會。命退。諸臣以次退出。
정조 10년
行都承旨金尙集病。左承旨權坐。右承旨徐龍輔坐。左副承旨趙衍德坐直。右副承旨李益烍坐。同副承旨李敬一坐直。注書尹行任仕金孝建病。假注書金祖淳仕直。事變假注書李儒修仕。
정조 10년
李益烍啓曰。判義禁府事鄭昌聖除拜後。過三日不爲出肅。依定式推考警責。仍卽牌招察任。何如。傳曰。允。
정조 10년
趙衍德啓曰。京畿監司徐有防。依下敎來待矣。傳曰。入侍。
정조 10년
趙衍德啓曰。注書金孝建病。代前假注書金祖淳仍察廳任。何如。傳曰。允。
정조 10년
李敬一啓曰。吏曹判書金魯鎭。參判李秉模。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。參議只推。與判書參判。更卽牌招。
정조 10년
傳于李敬一曰。大臣合啓體重。不停不連可悶。山林外。在外及未肅拜臺諫許遞。今日政差出。
정조 10년
以漢城府內侍老人別單。傳于李敬一曰。內侍老職。曾有前例乎。令該曹。相考前例。如有之。下批事。分付吏曹。
정조 10년
傳于李敬一曰。左副承旨入侍。
정조 10년
李敬一啓曰。左副承旨趙衍德。纔已入侍矣。臣吏兵批兼進之意。敢啓。傳曰。知道。
정조 10년
李敬一。以漢城府言啓曰。日前朝官年八十。士庶年九十。別單草記。傳曰。更加申飭。着意搜訪。續續草記可也事。命下矣。臣以傳敎內辭意。另飭五部。遍搜坊曲。俾無遺漏。而五部纔已畢報。故各人員。職役姓名。別單書入之意。敢啓。傳曰。令該曹。今日政。下批可也。
정조 10년
以觀象監提調望筒。傳于趙衍德曰。前提調仍任。
정조 10년
以同成均望筒。傳于趙衍德曰。仍任。
정조 10년
以左賓客望筒。傳于趙衍德曰。仍任。
정조 10년
有政。吏批。判書金魯鎭牌不進。參判李秉模進。參議趙鼎鎭進。同副承旨李敬一進。以尹承烈爲大司憲。金東淵爲執義。李壽咸爲掌令。李彦祜爲正言。鄭萬始成種仁爲校理。李羽普爲副校理。李鼎德爲副修撰。李書九爲文學。柳橚爲兵曹正郞。徐有隣爲司僕提調。尹晩東爲濟用判官。鄭大容爲西學敎授。李格爲三和府使。
정조 10년
再政。吏批。尹行元爲大司諫。兪彦脩爲司諫。金寅燮爲掌令。洪秀輔爲刑曹參判。黃昌源爲軍資主簿。崔重圭爲禮曹佐郞。趙時俊爲尙衣提調。徐有隣爲弘文提學。李文源爲禮賓提調。李在協爲判義禁。尹尙東爲禮曹參議。李敏佐爲典籍。咸鏡監司單鄭民始。司䆃提調趙㻐。觀象監提調李命植。左賓客李命植。同成均李命植。以上仍任事。承傳。
정조 10년
兵批。判書徐有隣藥院進。參判蔡弘履病。參議趙興鎭病。參知洪周萬入直進。同副承旨李敬一進。副護軍單申耆李勉兢。副司直單李鼎德李晴宋民載。副司果單李庚運。
정조 10년
趙衍德啓曰。新除授大司諫趙城鎭。校理柳孟養。正言金載翼。方在罷散中。何以爲之。敢稟。傳曰。敍用。
정조 10년
以判義禁李在協牌不進推考傳旨。傳于李敬一曰。無端違牌。何也。待明朝。更爲牌招。
정조 10년
以大司憲尹承烈牌不進推考傳旨。傳于李敬一曰。無端違牌。何也。待明朝。更爲牌招。
정조 10년
傳于李敬一曰。在外及未肅拜三司許遞。與踏下之代。前望單子入之。
정조 10년
三司前望單子入之。執義尹㬦。掌令李庚運李殷模。持平韓用龜。大司諫趙城鎭。正言金載翼。校理柳孟養曺允大。副校理沈晉賢。副修撰趙濟魯落點。
정조 10년
兵曹口傳政事。以尹頤東爲宣傳官。
정조 10년
李敬一。以禮曹言啓曰。每年各陵展謁。春則二三月。秋則八九月取稟事。曾有定式矣。今春展謁。定於何陵。而以何間擇日乎。敢稟。傳曰。以念後推擇。昨年春謁。行於康陵。仍詣泰陵展拜。以明廟卽阼舊甲之復臨也。今年春謁。當行於孝陵。仍行祭禮。次詣禧陵展拜晝停所。依昨秋例。以黔巖碑閣爲之。植炬只出宮時爲之。凡係用民力之事。依近例。皆以儲置米會減。本陵展拜。在於先朝辛酉。今爲四十六年之久。齋室典祀廳等處。必多頹圮處。戶曹公事堂上知悉。發遣郞廳。看審後形止。明日登對稟處。仍卽修改。展謁日禧陵。當依例遣大臣攝行。而今番則以時原任議政中塡差。昭顯廟無異。局內一體。遣官行祭。禧陵孝陵祭文。當親撰矣。
정조 10년
李敬一。以禮曹言啓曰。以陵幸取稟草記批旨中。今年春謁。當行於孝陵。仍行祭禮。次詣禧陵殿拜日字。以念後推擇事。批下矣。卽令日官推擇。則今二月二十一日二十二日拘忌。二十三日二十四日國忌齋戒正日相値。二十五日二十六日二十七日俱吉。而二十五日尤吉云。以此日擧行。何如。傳曰。以二十五日爲之。
정조 10년
李敬一。以禮曹言啓曰。卽接南關王廟守直官所報。則關王所御龍袍氅衣及陽日傘。年久渝色云。修改之節。不容少緩。修改吉日。卽令日官推擇。則今二月二十一日卯時爲吉云。以此日時擧行。而先告事由祭。同日曉頭設行。所用雜物。令各該司磨鍊進排。亦令繕工監別定監役宮。趁卽修改事。分付。何如。傳曰。允。日字。以來月初。更爲推擇。可也。
정조 10년
李敬一。以兵批言啓曰。內禁衛將許侙。以其母病之沈重。勢難供職。呈狀乞遞。宿衛輪番之任。不可久曠。改差何如。傳曰。允。
정조 10년
李敬一。以兵曹言啓曰。今此孝陵展謁後親祭禧陵展謁時。以何營軍兵隨駕。何營軍兵留都。而禁軍及馬步軍幾番幾哨磨鍊乎。敢稟。傳曰。訓局步軍十三哨。馬兵三哨。御營鄕軍五哨。騎士三番。當爲先後廂。禁軍五番隨駕。禁衛營留陣。可也。
정조 10년
李敬一。以兵曹言啓曰。今此幸行時。問安及各差備所把驛馬。不可不應把處外。一竝減省。依近例。本曹驛馬及京畿忠淸兩道驛馬補把之數。別單書入。而司僕寺添補京畿驛馬。則從本寺啓下數。直爲入把之意。分付何如。傳曰。允。道臣迎送之時。本道驛馬。勢難把上。以畿驛馬中。推移入把。今番則中史問安馬承史馬。竝除之。以此知委司僕。擧行亦係及時。而當無草記。事之稽忽。莫甚於此。此必本寺官員。不能趁卽往稟之致。此意言于一提擧。此後毋或如是稽忽之意。寺官等處嚴飭。遲滯官員。使之卽爲草記論罪。卿旣兼二提擧。不能察飭。極爲駭然矣。
정조 10년
李敬一。以漢城府言啓曰。日前孝烈無有事草記。傳曰。此非霎時間捧甘搜訪之事。卿知悉此意。曉諭坊曲。孝烈行誼之表著者。俾卽呈單。期有實效可也事。命下矣。臣卽以傳敎內辭意。另飭五部。遍諭坊曲。如有孝烈之卓異者。使之擧實呈單矣。卽接東部都事南履範。西部都事鄭可容。北部都事金載升所報。則各該部內孝烈之表著者。竝以各人呈單報來。故呈單則移送禮曹。孝烈諸人居住姓名。別單書入之意。敢啓。傳曰。十室之邑。尙有忠信。以都城幅員之廣。豈止於六人之少乎。敦尙風敎。王政之最先。不可草草搜訪。卿以此意。成出文字。榜示五部坊曲。使之着意採訪。原文字入送政院。以爲入啓之地。可也。
정조 10년
趙衍德。以禮曹言啓曰。卽接漢城府移文。則北部故學生金宅淳。西部故學生沈壽星。故學生沈克賢。孝行呈單及北部故學生金宅淳妻沈氏。東部故府使尹守訥妻黃氏。西部故學生申奎夏妻李氏烈行呈單。移送云矣。依前例。三堂相議抄出分等。而待大臣出仕。如議政府署經例後。別單書入之意。敢啓。傳曰。知道。
정조 10년
李敬一。以刑曹言啓曰。藝文館首吏及當該下吏。令攸司。嚴加決杖囚禁。稍待館規復舊後。放送事。命下矣。藝文館首吏書吏李文爀。當該書吏朴景道等。爲先嚴囚。而決杖則過齋後擧行之意。敢啓。傳曰。足以懲罪。該吏過齋後只決杖放送。首吏今日放送。可也。
정조 10년
丙午二月十五日辰時。上御重熙堂。左副承旨入侍時。左副承旨趙衍德。記事官尹行任金健修李崑秀。以次進伏訖。上曰。兵曹判書京畿監司入侍。健修承命出。與兵曹判書徐有隣。京畿監司徐有防偕入進伏。有防曰。道內安山衿川果川三邑。以北漢軍餉米所受處。每當運納之時。路由獅子峻嶺。故氷崖險峙。男女之負戴者。失足傷身。牛馬而轉輸者。折脚違骨。其爲弊端。有不可勝言。而且道路爲八九十里之遠。往來費二三四日之多。如是之際。又不免凍餒之患。似此民情。在所當念矣。安山果川兩邑。曾已筵稟變通。以平倉餉米。移劃受來。而獨此衿民之未蒙均視之澤。獨當偏苦之役。其所呼冤。誠爲可矜。臣意。自今春爲始。依安果兩邑例。受食於平倉。則實爲便民竝惠之道。故敢此仰達矣。上曰。令廟堂稟處。可也。出擧條有防曰。奉常寺所管西籍田粢盛穀載運船。自該寺。間年二隻式。輪回卜定於松都長湍豐德坡州等四邑。而元無地土船。故無論過去某船。以完固體大者。定監色執捉。而體大者俱是三軍門所管。外邑監色。實難任意執捉。如是覓船之際。莫重粢盛。不但不因此過限。監色輩。爲其執捉。逗留江上。貽弊浦民。亦云不少。一年二年。將至渙散之境。此誠矜悶之一端。今以船價言之。一次載運惠廳上下米。爲十四石零。錢爲十兩。木爲五匹。比諸私卜。其爲船價。不啻倍蓰。臣意以三軍門所管船隻。依稅大同例。趁期載運後。直受船價於惠廳。則在浦民。可除許多貽弊之患。在京司。無些少掣礙之端。令廟堂稟處。何如。上曰。依爲之。出擧條有防曰。今此陵幸出宮時植炬事。命下矣。限晝停乎。限陵所乎。上曰。只晝停爲之。可也。有防曰。分辦。亦依昨秋例擧行乎。上曰。依爲之。出擧條上命召傳敎曰。此事。每欲一番定制而未果。春秋謁陵時。道臣例先躬審。而及其回鑾之後。又於巡路。進詣奉審。事近黷屑。此後展拜陵寢。道伯巡路。更勿奉審。各項執頉處。令陵官。詳細錄置。陵幸前日。道伯進去奉審時。考準啓聞事。定式爲之。雖非展拜陵寢。局內及近處陵寢。竝準此例擧行事。一體定式。上曰。乫軒權管申耆。嗭洞權管李勉兢久置。亦近副渠占便之習。竝改差。仍令該曹。以副護軍區處。以重廉防。前權管中。如有未準瓜人。特爲仍任。有隣曰。以副護軍區處。則吏批當以掌令陞品矣。上曰。然矣。有隣曰。今番陵幸時盤果。雖戶惠廳亦勿爲之乎。上曰。一依京擧動例爲之。命退。諸臣以次退出。
정조 10년
丙午二月十五日未時。上御重熙堂。承旨入侍時。左副承旨趙衍德。假注書金祖淳。記注官金健修。記事官李崑秀。以次進伏訖。上命書傳敎曰。近聞金吾諸堂遭彈人。多下鄕云。而該廳査案。有不可不照檢者。且本事。只欲重鞫體伸公議。爲日亦已稍久。金吾諸堂譴罷人。竝敍用。使之催促上來。又命書傳敎曰。監印堂上尹蓍東。令該曹口傳付軍職。使之着意監董。又命書傳敎曰。宣傳官有闕之代。口傳差出。又命書傳敎曰。事務相妨。尙衣提調徐有隣許遞。今日政。各別擇差。又命書傳敎曰。度支重任。不可輕遞。前戶曹判書趙㻐。仍任前職。牌招察任。以司䆃提調望筒。命書傳敎曰。前提調仍任。上曰。新除授臺諫牌招。出榻敎命書傳敎曰。滯囚可悶。未肅拜判義禁許遞。今日政。以在京無故人差出。待下批牌招。仍令明日開坐捧供。衍德書訖。仍命退。承史以次退出。
정조 10년
丙午二月十五日酉時。上御重熙堂。承旨入侍時。左副承旨趙衍德。假注書金祖淳。記注官金健修。記事官李崑秀。以次進伏訖。上命承旨讀公事。衍德讀訖。以濟州牧使唐柚子進上船隻渰傷事狀啓。命書傳敎曰。一船人物。雖免渰沒。此外船隻之無事到泊。有未可知。貢果之中路臭載。猶屬餘事。自該牧。各別搜訪諸船去就。詳探狀聞事。回諭。以濟州牧使藿船致敗人物渰死狀啓。命書傳敎曰。纔以橘船漂失事。有措辭下諭。而際見本牧狀本。藿船致敗。人物致傷。至於十人之多。聞極驚慘。不能愼風發送之罪。在所難免。該牧使推考。致死人原恤典外。身役米布。竝蕩減。以示朝家矜念之意。仍令嚴飭。期於搜拯。待畢拯。形止狀聞事。竝令廟堂。措辭行會。衍德書訖。命退。承史以次退出。
정조 10년
行都承旨金尙集坐。左承旨權坐。右承旨李祖承未肅拜。左副承旨徐龍輔坐。右副承旨趙衍德坐直。同副承旨李敬一坐直。注書尹行任仕金孝建病。假注書金祖淳仕直。事變假注書李儒修仕。
정조 10년
權啓曰。抄啓文臣親試。明日爲之事。命下矣。處所以何處爲之乎。敢稟。傳曰。誠正閣爲之。
정조 10년
權啓曰。抄啓文臣課講時。何承旨進去乎。敢稟。傳曰。右承旨進去。
정조 10년
權啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 10년
權啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 10년
傳于金尙集曰。三司一傡牌招。
정조 10년
傳于李祖承曰。今日紀綱。雖曰掃地。名以三司。或有事端。極意規避。無端違牌。否則假稱在外。若此則三司將無備員之日乎。昨日無端違牌及稱在外三司。傡削職。以存朝綱。今日三司違牌。勿爲呼望。
정조 10년
承旨前望單子入之。李祖承落點。
정조 10년
傳于李敬一曰。戶曹判書上來出肅間。參判仍令專管曹務事。分付。
정조 10년
傳于李敬一曰。禮曹參判許遞。前望單子入之。
정조 10년
備邊司薦望。以鄭民始爲咸鏡監司。
정조 10년
兵曹口傳政事。以沈晉賢李敬五爲文兼。宣傳官宋載瑞。都摠都事吳應常相換。
정조 10년
趙衍德啓曰。判義禁李在協牌不進推考傳旨。今方捧入。而謂有情勢。陳疏到院。原疏纔已退却。而開坐命下之後。如是違牌。不卽擧行。事甚未安。更卽牌招。何如。傳曰。許遞。政官牌招開政。
정조 10년
權啓曰。今日政新除授禁府堂上。竝待下批牌招。以爲開坐之地。何如。傳曰。允。
정조 10년
有政。吏批。判書金魯鎭牌不進。參判李秉模進。參議趙鼎鎭進。行都承旨金尙集進。以鄭尙淳爲判義禁。閔鍾顯爲同義禁。全繼孫爲懿昭墓參奉。
정조 10년
以副校理沈晉賢牌不進罷職傳旨。傳于李敬一曰。只推。
정조 10년
以慶尙監司狀啓。加分數爻。待畢分登聞事。傳于權曰。依狀請施行事。回諭。
정조 10년
以沈原之囚單子。傳于李敬一曰。分揀放送。
정조 10년
傳于徐龍輔曰。坐直承旨入侍。
정조 10년
李敬一。以兵曹言啓曰。今二月十七日。武臣堂上朔試射日次。而國忌正日相値。不得爲之之意。敢啓。傳曰。知道。
정조 10년
李敬一。以司僕寺二提調意啓曰。行幸命下之後。各差備入把馬單子書入。係是時急擧行之事。而一提調臣徐命善。以情勢不爲擧行。臣有隣。有不敢替當者。以致擧行之遲滯。伏承兵曹草記批旨。飭敎不啻嚴截。誠不勝萬萬惶懍。伏地待罪之意。敢啓。傳曰。本寺公事。一提調例以主管擧行。雖無意也。大臣提擧衙門。豈可以二提調言。來呈草記乎。草記呈納官員。爲先拿處。捧納承旨。過動駕後。下義禁府推考。且以卿言之。替行下僚之事。猶有妨賢之嫌。豈可爲此都相之事乎。相敬之義。固如是乎。宜有重勘。而時帶本兵重任。卿則姑先從重推考。若此則今番行幸時。各項入把馬匹。皆將東貰西貸。臨時自京充立乎。國體之屑越。莫甚於此。竊爲都相慨然。況今日字在近。如是遲延。何以及期擧行乎。政院若不催捉。色承旨當嚴處。政院知悉。
정조 10년
李敬一啓曰。卽者中樞府錄事來言。判府事徐命善。以爲。莫重擧行。緣臣遲滯。批旨之下。惶懍罔措。走伏金吾門外。恭俟嚴誅云矣。敢啓。傳曰。兼管該寺事務。如是持難。誠未知其爲當。卿須安心勿待命。卽爲擧行事。遣史官傳諭。
정조 10년
李敬一啓曰。卽者義禁府都事來言。判府事徐命善。今方待命於金吾門外云。係是大臣去就。敢啓。傳曰。知道。
정조 10년
右承旨權書啓。判中樞府事徐命善李福源金熤。承批後旣已還第。臣則退去之意。敢啓。傳曰。知道。
정조 10년
以司僕寺判官金基厚拿處傳旨。傳曰。分揀。
정조 10년
領議政鄭存謙箚曰。伏以。臣於蹙伏俟勘之際。忽伏承臺司重拜之命。僨事之地。積罪如山。折足之災。餘悸在心。臣驚懍悚惕。五內失守。繼而近密之臣。臨宣聖敎。辭旨溫諄。責勉備至。有非無似賤臣。所敢承當者。心神惝怳。惶汗浹背。益不知措躬之所也。顧臣從前力辭之義。不暇拖及。目下危蹙之情。尤屬迫阨。區區情勢。已悉於胥命之啓請譴之章。日月之明。想已俯燭。臣旣間參鞫坐。毋論爲日之多少。其爲參坐則一也。今以按獄之失。臺啓峻發。聲罪甚嚴。同參諸臣。亦旣被勘。罪無異同。罰豈獨逭。此臣前箚所云。未蒙勘處之前。無非俟命之日者。實是肝膈之懇。伏見下敎。有若臣初不參坐而無故者然。臣於是。尤不勝震恐抑塞之至。今若憑恃區別之恩敎。徒知義分之怵畏。厭然自揜其參鞫之實。揚揚冒膺於政府之命。則非徒進退無據。抑亦大關廉隅。臣固不足言。其爲具瞻之羞。當如何哉。康濟艱難。挽回時運。惟在輔相之得人。而宿德重望。竝處閒局。如臣庸愚。無足比數。況以負罪之蹤。而拔之望外。反畀重任。則聽聞之駭惑。擧措之乖當。已無可言。聖念若及於此。其所處分。豈但爲體下之仁導禮之治哉。大論方張之時。仰煩文字。極知其惶悚。而恩諭之下。一向泯伏。亦有所不敢。更申前請。冒死自列。伏乞聖慈。特垂矜諒。亟削臣職。仍勘臣罪。以嚴國體。以靖私義。則非臣之幸。國事之幸也。答曰。省箚具悉卿懇。日昨傳諭。竊冀諒予至意。而今者巽章。又何控引太過。自愧不孚。良欲無言。卿箚中所引以爲義者。卽參鞫一事。而三原任之隨衆自引。已涉失當。況卿則原初赴坐。不過一時辰之間。未始與聞於盤覈之際。今於重下之後。以此爲難進之端。誠莫曉其何所據也。卿須安心勿復控辭。卽起視事。仍傳曰。此批答。遣史官。傳諭于領議政。
정조 10년
丙午二月十六日辰時。上御重熙堂。同副承旨入侍。右承旨隨後入侍時。同副承旨李敬一。右承旨徐龍輔。假注書金祖淳。記注官金健修。記事官李崑秀。以次進伏。上曰。戶曹參判入侍。出榻敎健修承命出。與李文源偕入進伏。上曰。孝陵看審郞廳回還。而執頉處亦有之否。文源曰。昨送具膺矣。俄纔還來。而以爲齋室則狹小不潔。典祀廳則昨年新修建。香火廳。亦無大段有頉處。其外廊宇爲數十間。而皆東西傾仄。不可不修改。行幸後御路作門等節。因齋室之狹小難便云矣。上曰。虛廊若欲修改。當費曠日乎。文源曰。此與全無形基者有異。四邊壁柱尙存。因而輯之。當於行幸前畢役矣。上曰。然則趁此時爲之。好矣。上曰。御路。緣何無變通之道耶。文源曰。臣則未曾目見。故只聞郞廳之言。而郞廳則又有圖形而來者矣。上曰。卿持入乎。文源曰。持入矣。上親覽後謂文源曰。戶判上來之前。度支任重。凡諸擧行。卿姑替行也。戶判上來。則惠民提調。亦當以相避遞改耶。文源曰。然矣。文源曰。發遣本曹郞廳。看審孝陵齋室典祀廳諸處。則別無大段傾圮處。勢將從便修理。而至於廊宇。數十餘間。太半傾圮。所見未安。不得不及今修改。紅箭門內諸般有頉處。待本陵官所報。該曹自當擧行。禧陵昭顯墓丁字閣內外及齋室香火廳典祀廳有頉處。亦待本陵所報。該曹必一體擧行。故敢此仰達矣。上曰。奚待道伯奉審後修改。今番一新修改。卿旣管各陵補土之役。雖於本職已遞之後。往審役處。無所不可。本陵執頉處外。禧陵昭顯墓。一體修改。丁字閣則當有告由之節。令該曹。從近擇日。陵幸前修改。可也。出擧條命書傳敎曰。本曹多有擧行事。亞堂以親嫌自在應避之科。雖令上來間仍察曹務。事面極爲苟艱。戶曹判書趙㻐。自政院各別催促上來。使之當日謝恩。命書傳敎曰。右副承旨李益烍。聞其實恙。勢難行公云。許遞。前望單子入之。待下批牌招察任。上曰。抄啓文臣親試。明日爲之。出榻敎仍命退。諸臣以次退出。
정조 10년
丙午二月十六日未時。上御重熙堂。右承旨入侍時。右承旨徐龍輔。假注書金祖淳。記注官金健修。記事官李崑秀。以次進伏。上敎賤臣曰。分付閣吏。明日抄啓文臣講冊入之。可也。賤臣承命出。持綱目十冊進伏。上取第一卷。讀十餘板。時細雨從東。宮簷滴響。苑樹含光。上顧謂龍輔等曰。今日之雨。可謂知時矣。上曰。司僕二提調入侍。出榻敎司僕提調徐有隣。追入進伏。命書傳敎曰。今番陵幸時。司僕驛馬入把。依昨年明陵展拜時例。單子修整以入。全羅慶尙原春平安道驛馬。切勿徵來。忠淸道減半徵來。設有不足。自本寺推移充立。二提調旣承筵敎。使之依此擧行。有隣曰。近來陵幸時所把驛馬。連因特敎減省。而內局藥物載持馬三匹。亦在其中。此與騎馬有異。且本曹驛卜馬。足可推移云。依前取用之意。分付兵曹。何如。上曰。依爲之。出擧條仍命退。諸臣以次退出。
정조 10년
丙午二月十六日申時。上御重熙堂。坐直承旨入侍時。左副承旨趙衍德。假注書金祖淳。記注官金健修。記事官李崑秀。以次進伏訖。上命承旨讀公事訖。上敎賤臣曰。當敦諭于領議政。事變注書待令之意。分付。可也。仍命退。承史以次退出。
정조 10년
丙午二月十六日初更三點。上御重熙堂。同副承旨入侍時。同副承旨李敬一。假注書金祖淳。記注官承膺祚金健修。以次進伏。上命書傳敎曰。今見禮曹回啓草記館閣收議。館則只以時任兩館提學收議。閣則以內閣及春秋館堂上收議。曾經提學之不爲擧論。已是疎忽。而至於閣臣。竝與春秋館通融擧行。亦甚無義。內閣創始之前。春秋館。竊取秘閣之意。用於館閣之列。因仍循襲。如是混稱。亦未免不察。況於年前館閣牌招事。以館是兩館。閣是內閣。區別定式。而今番該曹擧行。似因未及聞知之致。政院之循例捧入。大是不察。此後一依定式施行之意。申飭。以此傳敎。載之該房故事。仍又書付院壁。着意遵行。命書傳敎曰。宣傳官時任者生疎。莫若今番。旣命通融塡差。文兼宣傳官未差之代。令該曹。以在京無故人。口傳擇差。仍命健修曰。以李敬五沈晉賢擬入之意。分付兵批。健修承命出。命書傳敎曰。今聞宣傳官廳言。以貧寒軍裝未備。差備不得差定云。宣傳官宋載瑞。令該曹。他司口傳相換。命書傳敎曰。玉堂違牌坐罷人。竝敍用。以司僕寺各差備入把馬別單。命書傳敎曰。旣依昨年例爲之事。下敎。則駕轎馬三雙。以十五雙書之。其他入把馬數。只謄以前前例板。本寺擧行。萬萬駭然。當該提調推考。該色郞廳拿處。更爲修整以入。命退。諸臣以次退出。
정조 10년
行都承旨金尙集坐。左承旨權坐直。右承旨李祖承未肅拜。左副承旨徐龍輔坐。右副承旨趙衍德坐。同副承旨李敬一坐直。注書尹行任仕金孝建病。假注書金祖淳仕直。事變假注書李儒修仕。
정조 10년
金尙集啓曰。今此試官中。李命植。謂有情勢。金魯鎭。謂有身病。屢度催促。終不入來。事體所在。誠極未安。竝推考警責。何如。傳曰。允。
정조 10년
徐龍輔啓曰。禁衛營將官來言。今日本營軍兵。日次私習之意。敢啓。傳曰。知道。
정조 10년
徐龍輔啓曰。御營廳將官來言。今日本廳軍兵。日次私習之意。敢啓。傳曰。知道。
정조 10년
以右承旨李祖承牌不進罷職傳旨。傳于徐龍輔曰。只推。
정조 10년
以京畿監司啓本。應資老人職姓名開錄事。傳于徐龍輔曰。後日政下批。
정조 10년
有政。吏批。判書金魯鎭牌不進。參判李秉模進。參議趙鼎鎭進。左承旨權進。以李聖圭爲大司憲。朴廣源爲執義。朴長卨爲掌令。趙時偉爲戶曹參判。
정조 10년
再政。吏批。以曺允大爲執義。李鼎運李性五爲掌令。
정조 10년
兵批。判書徐有隣病。參判蔡弘履病。參議趙興鎭病。參知洪周萬。左副承旨徐龍輔進。副護軍單李思祚金東淵李濟萬李錫夏洪樂恒金寅燮。副司直單李命植趙時俊金履素嚴璹沈豐之趙時偉李益烍朴天行鄭萬始成種仁李羽晉宋煥德趙世選。副司果單李鼎德沈銖。同知單柳德模。嗭洞權管李漢就。乫軒洞權管梅啓玉。仍任事。承傳。
정조 10년
以持平望筒。傳于李敬一曰。前望單子入之。
정조 10년
持平前望單子入之。趙雲紀落點。
정조 10년
李敬一啓曰。校理曺允大。副修撰趙雲紀。移拜臺職。玉堂上下番俱空。事甚未安。校理柳孟養。副校理沈晉賢。修撰朴基正李尙度。副修撰趙濟魯。竝卽牌招。以爲推移入直之地。何如。傳曰。許多無故玉堂。當循次持被。又値深夜。何必牌招爲哉。當該承旨推考。此啓辭勿施。申飭本館。卽令推移入直。
정조 10년
以全羅右水使狀啓。漂人衣袴分給事。傳于李敬一曰。觀此狀辭。措語之不成說。戞戞難解。渠之人事。與漂來鴂舌之徒。可謂莫上莫下。何責譯官之不善問情。況地方官罷黜。亦無從施之擧。狀本中以前郡守書之。節節妄錯。此狀啓休紙還下送。仍以嚴飭。似此未瑩之水使。俾勿貽羞外閫之意。本道監司處。下諭。
정조 10년
徐龍輔。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 10년
徐龍輔。以禮曹言啓曰。來三月初三日大報壇親祭時。省牲省器之節。依例以親臨磨鍊擧行乎。敢稟。傳曰。更思享日。旣値坐齋。今番則攝儀。享前一日。躬詣展拜奉室。仍行省牲省器。以此知悉擧行。可也。
정조 10년
徐龍輔。以禮曹言啓曰。今此別試文科講經試官。今方磨鍊。而堂下可擬之人乏少。依近例。以堂上官備擬以入。而時無職名人員。令該曹口傳付軍職。何如。傳曰。允。
정조 10년
徐龍輔。以禮曹言啓曰。今此別試文科講經一所。設場於本曹矣。上直郞廳。依例朝房直宿之意。敢啓。傳曰。知道。
정조 10년
禮曹啓目。孝陵禧陵昭顯墓有頉處修改吉日。今二月二十四日推擇啓依。
정조 10년
禮曹啓目。禧陵有頉處修改吉日。今二月二十四日推擇。何如。判付啓。二十四日太遠。更爲推擇。監役時本曹堂郞進去。今番除之。亞堂旣承筵敎。從便進詣諸處修改。往來監董。監役官。亦以陵墓官。兼管擧行。今番修改。若不十分堅緻。當該兼監役及計士等。當別樣嚴處。以此意。卽爲分付各該司及京畿監司處爲良如敎。
정조 10년
徐龍輔。以禮曹言啓曰。禧陵孝陵昭顯墓修改擇日單子。傳曰二十四日太遠。更爲推擇事。命下矣。更令日官推擇。則今二月二十二日爲吉。而始役吉時。禧陵辰時。孝陵昭顯墓巳時爲吉云。以此日時擧行之意。分付。何如。傳曰。允。
정조 10년
徐龍輔。以禁衛營言啓曰。本營騎士柳光璧。身病沈重。勢難察任。改差。何如。傳曰。允。
정조 10년
吏曹判書金魯鎭疏曰。伏以。臣之連日違傲。只是病耳。一直五十日。有召則必進。有政則必赴者。非但推諉無所。蓋欲筋力自效。而曉夜之所奔走。風寒之所觸冒。受傷則已深矣。忽自數三日以前。偶因食飮停滯。痰濕凝結。非時泄症。意謂無妄。而轉成毒痢。度數無計。終夜登溷。全廢寢食。形色幻脫。神氣萎薾。傍觀代悶。同僚亦諒。而見方服藥調治。少有變動。則擬欲强參於陵幸陪扈之列矣。此際試牌儼臨。至有勿呼望之敎。而咫尺禁門。亦末由蠢動。則況可論於進身科圍。管攝試務乎。目下病狀。實無自力趨承之望。不敢坐違。擔詣闕下。略構短章。仰暴實狀。伏乞聖慈。俯賜矜諒。亟遞臣職。仍勘臣罪。以肅朝綱。以延殘喘。不勝幸甚。答曰。省疏具悉。卿其勿辭。調理行公。
정조 10년
大司憲尹承烈疏曰。伏以。臣年迫桑楡。病又沈痼。宜去之端。非止一二。而旅食京師。遲徊淟涊者。誠爲恩數曠絶。涓埃莫報。惟以筋力奔走。爲萬一自效之圖。而材地魯下。知識瞢昧。邇班出入。補蔑絲毫。漫職翶翔。徒費廩料。居常愧懼。若隕淵谷。向於朝參博詢之日。略掇前賢箚請之語。竊附野人芹曝之獻。不意錫弓之典。便同賞功者然。噫。臣之草草一言。不過捃拾。而至被非常之寵典。祗受閤門之外。感激隕越。迨不自措。迺者憲長新命。忽下於秋官待罪之時。目下大論峻發。公議齊憤之際。揆以義分。固當竭蹶趨承。冀準合辭之請。而第臣於府啓中尹得孚事。有區區難便之端。前已陳章自引。到今處義。宜無異同。特敎之下。荐犯違傲。罪合萬殞。實無所逃。伏乞聖明。亟命鐫削臣職名。因令重勘臣罪。以肅朝綱。以安私分。不勝幸甚。臣於乞免之章。何敢有所論列。而憂憤所激。略此附陳焉。噫嘻。痛矣。今番治獄。何其稽忽疎漏。至此之甚耶。絶悖凶書傳受。極其明白。窮凶逆節綢繆。又盡綻露。設鞫殆過三朔。逮捕多至卄數。而窩窟終未鉤覈。勘斷竟歸草率。蓋其凶書。豈是一二鄕漢。所可辦得者耶。分等之敎。雖出好生之德意。按獄之地。宜乎據法而力爭。而初不覆難。忙急擧行。體國之義。果安在哉。日前處分。仰認其出於警責。而其在重獄體洩公憤之道。不可以免相而止。伏願亟允三司之請。至若德夏之傳給凶書。情跡至憯。而忍杖抵賴。徑斃獄中。極其凶獰。孥籍之典。在所不已。載質等凶謀同參。不啻狼藉。德夏物故之後。盤覈根因之道。專在此類。臣謂亟寢酌處之命。卽令王府。更爲拿來嚴訊。期於得情。宋迪中則前後負犯。萬萬叵測。龍範就捕之前。不可遽爾酌處。亦願亟允臺請。以重獄體焉。答曰。省疏具悉。所陳悉諭諸批。本職已許遞矣。
정조 10년
校理沈晉賢疏曰。伏以。臣之毛髮頂踵。罔非恩造。以其才則至庸愚也。而偏加拂拭。以其處則至寒素也。而歷試華顯。榮寵極矣。涯分踰矣。然而徒辱恩慈。毫無酬答。數年記注。蓋有幸而免罪。三歲講製。卒無成而告退。此生報國。只在湯火之赴蹈。名塗進步。初非夢寐之料想。而迺者瀛館淸銜。忽焉又至。噫。彼經幄之官論思之職。夫豈爲臣輩設哉。邇來此選。藉曰不古。亦未見蔑裂如臣。而廁于其間。金銀貽笑。在臣身還不足恤。竽瑟太濫。在聖朝良非細故。此臣所以始叨除名。輒事逡巡。寧甘違逋之誅。而必辭冒進之譏者也。抑臣又有私義之難進者。噫。連年逆變。甚事不有。而又豈如今番獄情之萬萬兇悖者也。眞贓狼藉。端緖畢露。而兇賊咋舌。根柢未究。此誠按獄諸臣疎緩之罪也。譴罷之典。旣施於禁堂。合辭之論。至及於委官。則伊時問郞。獨可免不善盤詰之罪乎。職責不殊。罪罰宜同。司直論勘。雖諉卑列而不數。合啓停連。決難抗顔而參論。人之不稱旣如彼。義之難冒又如此。日昨嚴召。自犯違傲之科。今玆試牌。又無趨承之望。罪郵日積。悚懍冞切。玆不得不隨詣闕外。忙陳短章。伏乞天地父母。察臣言之非出飾讓。亟收臣弘文館副校理職名。仍治臣瀆撓之罪。以肅朝綱。以安微分。不勝幸甚。臣雖不敢以見職自居。而亦嘗廁法從之末矣。目見可駭可異之擧。而猶復泯默焉已乎。夫兩司聯箚。論斥大僚。此朝廷之大議論也。焉有爲臺臣。而就質箚本於大僚之例乎。向於鞫坐將罷之際。兩司長官。以聯箚草本。出示大僚。以質勘律之輕重。噫。此何擧也。其將曰可則可。曰否則否也耶。將論其人而與其人相議。已是臺閣之羞恥。今斥大臣而就大臣求質。此誠淸朝之變怪。大臣之求見與論。未爲得當。臣實惜之。臺臣之壞損體貌。殆無餘地。人其謂何。傍觀掩笑。有識竊嗤。此等臺閣。適足爲搢紳之羞而已。將焉用哉。臣謂前大司憲吳載純。前大司諫鄭存中。竝施刊改之典。斷不可已也。省疏具悉。爾旣目擊駭擧。如是執論。殊極嘉當。向來聯箚。意謂出自己意。參以公憤。不料其署經於稠廣之中。其爲貽羞臺閣。有關後弊。莫有甚於此。刊改則或過矣。前大司憲吳載純。前大司諫鄭存中。竝施削職之典。以尊朝綱。爾其勿辭。從速察職。
정조 10년
丙午二月十七日辰時。上御誠正閣。抄啓文臣親試入侍時。行都承旨金尙集。同副承旨李敬一。假注書金祖淳。記注官承膺祚。記事官金鳳顯。試官原任直提學徐浩修。檢校直閣李秉模金宇鎭徐龍輔。以次進伏訖。上曰。試官望催促擬入。而參判雖不入。判書與參議備望以入。可也。賤臣承命出傳。命書親試題好雨知時節四律押時。尙集書訖。命書傳敎曰。別試講經在明。監試官不可不備員。在外臺諫許遞。大司憲尹承烈似此情勢。前已曲念。亦爲許遞。政官牌招。以在京無故人差出。待下批牌招。監試官望筒。修整以入。上曰。試官望單受入。賤臣承命出。持望單入伏。上覽訖。命書傳敎曰。別試試官。全不擇擬。當該堂上。爲先從重推考。上曰。此望筒還下。使之更卽擬入。賤臣承命出傳。上曰。望單催促受入。膺祚承命出。持望單入伏。上覽訖。命書傳敎曰。飭敎之下。試官望猶不擇擬。本曹堂上。勿拘擬入。膺祚承命出傳。上曰。試官考券後退出。可矣。仍入內次。浩修等考訖。以次退出。
정조 10년
丙午二月十七日午時。上御重熙堂。右副承旨入侍時。右副承旨趙衍德。假注書金祖淳。記事官金鳳顯李崑秀。以次進伏。上曰。吏曹判書上疏入之。出榻敎命書榻敎曰。試官入侍。命書傳敎曰。召對爲之。命退。承史皆退。
정조 10년
丙午二月十七日申時。上御重熙堂。左副承旨入侍時。左副承旨徐龍輔。假注書金祖淳。記事官金鳳顯李崑秀。以次進伏。上曰。注書尹行任。還付翰林。待明朝牌招。出榻敎命書傳敎曰。陵所修理之役。本曹擔當擧行。而參判未差。參議元無替行之例。此時判堂。豈可一刻曠官。昨日內旣命上來出肅。而尙無動靜。事體所在。殊甚未安。行戶曹判書趙㻐推考。尙不出肅委折。自政院卽爲問啓。命退。承史退出。
정조 10년
行都承旨金尙集坐。左承旨權坐。右承旨李祖承未肅拜。左副承旨徐龍輔坐。右副承旨趙衍德坐直。同副承旨李敬一坐直。注書金孝建仕一員未差。假注書金祖淳仕直。事變假注書李儒修仕。
정조 10년
李敬一啓曰。卽者持平趙雲紀詣臺之後。來呈避辭。而有違格例。故自本院退却。則不爲傳啓。旋卽出去。事甚未安。推考警責。仍卽牌招。何如。傳曰。允。
정조 10년
傳于金尙集曰。都承旨與進士回榜人入侍。
정조 10년
傳于李敬一曰。自上至今酬應公事。而試官則皆便睡乎。榜目何不陸續書入乎。兩所試官推考。數已停講。切勿還設。使儒生。以致深夜等待。此意亦令知悉。
정조 10년
吏曹口傳政事。檢閱單尹行任。
정조 10년
以大司諫趙城鎭。持平趙雲紀牌不進罷職傳旨。傳于趙衍德曰。只推。
정조 10년
傳于李敬一曰。右副承旨入侍。
정조 10년
傳于李敬一曰。判義禁前望單子入之。
정조 10년
判義禁前望單子入之。李在協落點。
정조 10년
傳于李敬一曰。滯囚可悶。時囚皆令明日捧供以聞。
정조 10년
傳于趙衍德曰。朝參日百官所懷。尙多未及回啓者。前有司堂上還差。使之自明日次次回啓。一員未差之代。待大臣造朝。草記差下事。一體分付有司堂上處。
정조 10년
傳于趙衍德曰。軍士房承旨入侍。
정조 10년
傳于李敬一曰。右承旨李祖承。聞有實病。勢難供劇云。許遞。政官待明朝牌招。開政差出。
정조 10년
傳于李敬一曰。引避臺諫許遞。與持平未差之代。前望單子入之。待下批牌招察任。其中解由未出人。亦爲勿拘。一體牌招。
정조 10년
臺諫前望單子入之。大司憲洪良浩。持平洪聖淵落點。
정조 10년
傳于趙衍德曰。咸鏡監司。不多日內辭朝。未下直守令。亦令不多日內辭朝。
정조 10년
金尙集。以弘文館言啓曰。本館上番闕直。事甚未安。校理柳孟養。副校理沈晉賢。竝卽牌招。以爲推移入直之地。何如。傳曰。允。
정조 10년
以校理柳孟養。副校理沈晉賢牌不進罷職傳旨。傳于李敬一曰。只推。
정조 10년
李敬一。以弘文館言啓曰。本館上番闕直。事甚未安。校理柳孟養。副校理沈晉賢。旣有只推之命。竝卽牌招。以爲推移入直之地。何如。傳曰。允。
정조 10년
金尙集。以侍講院言啓曰。本院新除授文學李書九。除拜屢日。尙不出肅。卽爲牌招察任。何如。傳曰。允。
정조 10년
徐龍輔。以兵曹言啓曰。本曹佐郞宋翼孝。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 10년
徐龍輔。以兵曹言啓曰。同知中樞府事尹東休。老病在鄕。末由上來云。不可一向虛帶。改差。何如。傳曰。允。
정조 10년
徐龍輔。以都摠府言啓曰。卽者東所書員來告內。弘化門南邊第四間東墻壁。因解凍頹落。廣闊爲一間半。內外通見云。故卽遣郞廳摘奸。則果如所告矣。方令紫門監。爲先以笆子遮圍。而入直軍把守事。令兵曹。分付擧行。何如。傳曰。允。
정조 10년
李敬一。以兵曹言啓曰。卽接東所衛將牒報。則弘化門南月廊第四間。訓局砲手入接處外壁築墻。一間半許頹落云。令紫門監。爲先以杻把子。堅實圍排。急速修築。而把守軍兵。旣有本處入直軍兵。依前例嚴飭將官。加意守直之意。分付。何如。傳曰。允。
정조 10년
李敬一。以宗親府有司堂上意啓曰。今此孝陵幸行時。每品當爲抄啓。而老病人員及時帶摠管與在外人罷散人外。無以備員。抄啓何以爲之。敢啓。傳曰。在外人催促上來。罷散人敍用。可也。
정조 10년
李敬一。以訓鍊都監言啓曰。本局字內弘化門南月廊外壁一間許頹圮處。以本處入直軍兵。嚴飭守直事。自兵曹草記矣。弘化門入直軍十名除出。將校一人率領。限修築間。輪回嚴加守直之意。敢啓。傳曰。知道。
정조 10년
李敬一。以訓鍊都監言啓曰。本局把摠邊德淳。身病甚重。勢難察任。改差。何如。傳曰。允。